**Hajdú-Bihar vármegyében ismét megjelent a madárinfluenza**

**Madárinfluenza vírus jelenlétét mutatta ki Hajdú-Bihar vármegyében a Nemzeti Élelmiszerlánc-biztonsági Hivatal (Nébih) laboratóriuma. Az érintett tömőlúd állomány felszámolása befejeződött, a járványügyi nyomozás folyamatban van. A Nébih felhívja a figyelmet, hogy a madárinfluenzától jelenleg mentes területeken sem lazulhat a járványvédelmi fegyelem.**

A Hajdú-Bihar vármegyei Komádi településen található, 3831 példányt számláló tömőlúd telepen a megemelkedett elhullás jelentkezése hívta fel az állattartó figyelmét a betegség gyanújára. A Nébih laboratóriuma a vírus H5N1 altípusát igazolta az elhullott állatokból.

Az érintett állomány felszámolása megtörtént. A gazdaság körül kijelölték a 3 km sugarú védőkörzetet, és megállapították a 10 km sugarú felügyeleti (megfigyelési) körzetet.

A Nébih felhívja az állattartók figyelmét, hogy ahol már feloldásra kerültek a madárinfluenza miatt felállított körzetek, ott sem lazulhat a járványvédelmi fegyelem. A madárinfluenza továbbra is jelen van a vadon élő madarakban, így mindent meg kell tenni annak érdekében, hogy elkerüljék a baromfik vadon élő madarakkal történő közvetlen vagy közvetett érintkezését.

A madárinfluenzával kapcsolatban minden további információ elérhető a Nébih portál tematikus aloldalán: <https://portal.nebih.gov.hu/madarinfluenza>

2025. január 13.

Nemzeti Élelmiszerlánc-biztonsági Hivatal